Jesús,
chpam tnamet Belén xalex waꞌ jcꞌola precwent Judea.
Jaraꞌ tiemp Herodes ocnak rey.
Cꞌjaraꞌ ecꞌola e c-eꞌ oxiꞌ ach-iꞌ epenak chpam nación jcꞌola pnoriente,
arj-eꞌ xerkaja chpam tnamet Jerusalén.
J-eraꞌ ach-iꞌ nmak tak cnaꞌoj.
Arj-eꞌ xquemaj rcꞌaxic chca wnak cawrara:
—¿Abar cꞌo waꞌ acꞌal je cꞌjaꞌ xalexa jRey ewxin ixix ja ix aj Israel?
Com ajoj cꞌola jun chꞌumil katzꞌton ta pnoriente je nkꞌalsana rxin y camic okpenak che nekrey-aꞌ rukꞌij,
caraꞌ xecbij.
Rey Herodes tak xcꞌaxaj chcꞌola jun chic rey xalexa congan junwaꞌ xunaꞌ y conjelal jecꞌola pJerusalén junwaꞌ xeccꞌaxaj chkaꞌ.
Jaꞌ Herodes xerumol conjelal cjefe sacerdote e quexbil maestro je nquetijona cxin wnak tzrij rley Dios jtzꞌibtanak cana ojer rmal Moisés y cawra xcꞌaxaj chca ra:
—¿Abar tzraꞌ nalex waꞌ Cristo?
caraꞌ xcꞌaxaj chca.
—Chpam tnamet Belén nalex waꞌ jcꞌola precwent Judea,
caraꞌ xecbij tzra.
—Caraꞌ nekbij chawa com caraꞌ tzꞌibtanak cana rmal profeta jcawra nbij:
—Je tnamet Belén jcꞌola precwent Judá,
ajniꞌla nim rukꞌij ntzꞌeꞌta cmal ja e kꞌtoy tak tzij rxin Judá.
Caraꞌ nbaꞌna tzra com tzraꞌ nwanker waꞌ jun kꞌtoy tzij,
arjaꞌ ncꞌana cxin netnamet Israel,
caraꞌ xbij Dios.
Caraꞌ tzꞌibtanak cana rmal profeta.
Caraꞌ xecbij tzra.
Cꞌjaraꞌ jaꞌ Herodes pnalakꞌ xutak quesicꞌsic ach-iꞌ je nmak tak cnaꞌoj.
Tak xeꞌekaja ruqꞌuin kas congan xucꞌot quechiꞌ,
xcꞌaxaj chca nak kꞌij kas xwankera chꞌumil.
Cꞌjaraꞌ xerutak ela pBelén y cawra xbij ela chca:
—Jix pBelén kas bien ecanoj acꞌal abar tzraꞌ kas xtewil waꞌ.
Tak xtewlaꞌ tetkaꞌ ta rbixic wqꞌuin ch-utz cꞌaraꞌ quenba anen chkaꞌ che cney-aꞌ rukꞌij,
caraꞌ xbij ela chca.
Tak xcꞌaxtaja cmal je xbixa chca rmal rey cꞌjaraꞌ xeba.
Per jchꞌumil jquetzꞌton ta pnoriente jaraꞌ xecꞌmow ela quebey.
Jchꞌumil tak xekaja nmer pe rwáꞌ abar cꞌol waꞌ acꞌal majoꞌn chic xbin ta.
Arj-eꞌ tak xquetzꞌet chꞌumil che xpeꞌa congan xequicota.
Cꞌjaraꞌ xeꞌoca chpam jay y xquetzꞌet acꞌal rexbil María jruteꞌ.
Xexqueꞌa chwech acꞌal,
xquemaj ryaꞌic rukꞌij.
Cꞌjaraꞌ xquelsaj ta jquecꞌmon ela jeꞌ achnak nmak rejlal y xecsipaj tzra.
Ja xecsipaj jaraꞌ oro y jeꞌ achnak jcongan quiꞌ rexlaꞌ ajniꞌ incienso ruqꞌuin mirra.
Cꞌjaraꞌ xeba chic chpam quetnamet per xbixa chca pnachicꞌ chmajoꞌn chic nquemloj ta ruqꞌuin Herodes,
rmal cꞌaraꞌ jun chwaꞌ bey xquecꞌom ela.
Tak ebnak chic j-eꞌ ach-iꞌ cꞌola jun ángel rxin Kajaw Dios xwankera chwech José pnachicꞌ y cawra xbij tzra:
—Catyictaja,
tecꞌmaꞌ ela acꞌal rexbil ruteꞌ y quixnanmaj ela,
jax chpam nación Egipto y tzraꞌ nquixecꞌjeꞌ waꞌ.
Cꞌa anen na quenbina chewa tak xtquixemloj pchic.
Caraꞌ quenbij chewa com Herodes xyamer numaj rconxic acꞌal che ncamsaj,
caraꞌ xbij tzra.
Cꞌjaraꞌ xcꞌastaja José y xyictaja,
xucꞌom ela chꞌtacꞌal rexbil ruteꞌ,
xeba pnEgipto chakꞌaꞌ.
Tzraꞌ cꞌa xecꞌjeꞌ waꞌ junlic,
cꞌjaraꞌ xemloj ta tak xcoma Herodes.
Ja xqueban mchek ta xqueban,
tzraꞌ xbantaj waꞌ cumplir je rbin cana Kajaw Dios jtzꞌibtanak cana rmal profeta jcawrara:
—Chpam Egipto xentak waꞌ rsicꞌsic wlecꞌwal.
Caraꞌ nbij.
Jaꞌ Herodes tak xutzꞌet chmajoꞌn rukꞌij xyaꞌ ta cmal ach-iꞌ je nmak tak cnaꞌoj congan xukꞌut riꞌ ranm rmal ryiwal.
Xuyaꞌ ela jun orden che nquecomsasa acꞌalaꞌ chꞌtak al-iꞌ jecꞌola pBelén,
chkaꞌ chpam jeꞌ lwar jcꞌola chenkaj Belén.
Conjelal jquemjon jujun cacaꞌ cjunaꞌ nquecomsasa.
Com jaꞌ Herodes bin tzra cmal ach-iꞌ je nmak cnaꞌoj nak tiemp kas xwanker ta chꞌumil jaraꞌ tiemp xoca rbase ajruꞌ tak cjunaꞌ je nquecomsasa.
Caraꞌ xbaꞌna,
xecomsasa,
tzraꞌ cꞌa xbaꞌn waꞌ cumplir jbitanak cana rmal profeta Jeremías jcawra nbij:
—Cꞌola jun kul ncꞌaxaxa chpam tnamet Ramá,
ajniꞌla jun nimlaj bis y jun nimlaj okꞌej nuban je ncꞌaxaxa.
Jaraꞌ kul rxin Raquel nquerokꞌej chꞌtak ral.
Congan okꞌej nuban,
nmajoꞌn xbochtaj ta rmal che xecoma chꞌtak ral.
Tak xcoma Herodes cꞌola jun ángel rxin Kajaw Dios xwankera chwech José pnachicꞌ pnEgipto y cawra xbij tzra:
—Catyictaja,
tecꞌmaꞌ ela chꞌtacꞌal rexbil ruteꞌ,
jax quixemloja chpam nación Israel com ecomnak chic wnak je ncajoꞌ neccomsaj jacꞌal.
Caraꞌ xbij tzra.
Cꞌjaraꞌ xcꞌastaja y xyictaja,
xucꞌom ela acꞌal rexbil ruteꞌ,
xeba,
xemloja chpam nación Israel.
Per José xekaja rbixic ruqꞌuin che kꞌatbaltzij rxin departamento Judea cꞌo chic prukꞌaꞌ Arquelao rlecꞌwal Herodes.
Jaꞌ Arquelao xecꞌjeꞌa precꞌxiwach redtaꞌ.
Tak José xcꞌaxaj jaraꞌ xxibej riꞌ rmal,
majoꞌn xba ta tzraꞌ.
Per xkꞌalsas chic chwech pnachicꞌ rmal cꞌaraꞌ xba pdepartamento Galilea.
Tak xeꞌekaja pGalilea chpam tnamet Nazaret xecꞌjeꞌ waꞌ.
Caraꞌ xqueban rmal che tzraꞌ xbantaj waꞌ cumplir je cbin cana profeta tzrij Cristo jcawrara:
—Aj Nazaret nbix na tzra.
Caraꞌ cbin cana.